ايه المانع من طباعة دوﻻرات مزورة لسد النقص من الدوﻻرات ؟
دا ايه حلول أحمد موسى دي؟ :D  طب ما تطبع أنت جنيهات مزورة وتشهيص نفسك في البلد رايح جاي؟  عشان الإجابة تكون مفيدة أكتر ، خلينا نسأل سؤال : ايه اللي بيخلي حتة الورقة اللي اسمها "دولار" ليها قيمة؟  مبدأيًا : أي عملة فيك يا عالم مالهاش غطاء حقيقي من الثروة ، يعني ما ينفعش تبيعها قصاد ثروة حقيقة زي الدهب أيام زمان ، وبالتالي : حاجة مالهاش قيمة مغطاة ، إيه اللي بيديها قيمة؟  لو مسكت 5 جنيه ، هتلاقي مكتوب عليها "البنك المركزي المصري" وتحت إمضاء محافظ البنك "هشام رامز" أو لو معاك جديد هيبىقى "طارق عامر" ، والسؤال هو :ليه؟ عشان العملات دي بتخرج بضمان اسمه "ضمان البنك المركزي" وبدون دخول في تفاصيل وتعقيدات : دا معناه أن البنك المركزي بيقول لك : بص يا حبي ، أنا أضمن لك أن العملة اللي في إيدك دي ليها قيمة اقتصادية ، وأنا راجل إدارة وسيطرة ، ماسك قيمتها دي مسكة جامدة ، ولما بأحس أن فيه زيادة في السيولة هتؤدي لتضخم في قيمة العملة هأفرض قيود على السوق النقدي وهامتص السيولة بأداة من أدواتي اللي باستخدمها في السياسة النقدية.  ولما أحس أن في ركود والناس مش بتشتري ، هأستخدم أداة تحفز الناس على التخلص من العملات في مقابل السلع الحقيقة فأقوم منشّط الاقتصاد تاني ، وهكذا.  يعني إمضاء محافظ البنك دا معناه : ما تخافش أنت في الأمان والخمسة جنيه دي - اللي هي لا تتجاوز حتة ورقة - هتعرف تشتري بيها من أي حتة في أي وقت سلع ذات قيمة حقيقية زي الغداء بتاعك مثلًا وهدومك وكل دا ، دي حاجات لها قيمة ودخل فيها عوامل إنتاج ولو البياع سألك : والورقة دي أعمل بيها إيه؟ ، تقوم قايل له : دي بضمان البنك المركزي شخصيًا!  طيب ، نستفيد من الكلام دا ، أن الموضوع كله قائم على "ثقة" المتعامل في صاحب الضمان.  وعشان كده البلاد اللي حصل فيها إنهيار للعملات ، بدأت بإنهيار "الثقة" دي ، بأن البنك المركزي مثلًا قام طابع كمية فلووووووووس مجرمة غرّق بيها السوق ، فبقى الناس كلها في إيدها فلوس ( افتكر أني قلت أنها شوية ورق فقط ) ، مع أن السلع عند مستوى ثابت ، يعني الناس هتخلص السلع اللي في السوق كلها ، وهيبقى معاهم فائض كبير جدًا من النقود ، فيحصل ايه بقى؟ ، يبلوها ويشربوا ميّتها ، رجعت تاني لأصلها كحتة ورقة سخيفة مالهاش معنى ، زي ما حصل في ألمانيا مثلًا قديمًا. طيب ، وإذا : إيه مشكلة طباعة الدولارات؟  1- أنك مش هتلاقي حد يطبع لك بالأساس ، لأن مافيش حد هيعرف يطبع 13 مليار دولار منه لنفسه كده يعني ، هيتكشف وهيتمسك يتلب علقة متينة!  2- أنك بتشتري بالدولارات دي من برة لامؤاخذة ، فلما تعمل طلبية لشركة بترول بـ6 مليار مثلًا ، ويكتشفوا أن 6 مليار دولار مزورين ، هيقوموا يقولوا : مصر يا جماعة فيها دولارات مزورة ، فيقوم كل الشركات اللي بتتعامل بالدولار تقول : مش هناخد دولار من مصر إطلاقًا ، وساعتها الدولارات الحقيقية اللي عندنا هتتحبس هنا وهتبقى بلا قيمة ومش هتطلع برة ، فهنبلها ونشرب ميتها هي كمان ، مع أنها أصلية برضه.  وساعتها ممكن أمريكا تيجي بجيشها هي والصين ودول أوروبا عشان كلهم بالنسبة لهم إنهيار الدولار إنهيار لاقتصاداتهم. وتبقى عملت أحسن قفلة عالمية في التاريخ.  3- الجنيه نفسه هيتقال : طب وإيش ضمنا أن اللي زور دولار ما يزورش جنيه ، وهنفقد الثقة فيه هو كمان. وإذًا أنت مش هتسد النقص ولا حاجة أنت هتعمل كمية جرايم في السوق ، هذه إحداها ، وليست كلها.  أزمة ثقة هتطلع عين وعين اللي جابونا سعادتك :)